钦定古今图书集成/理学汇编/文学典/第096卷 > 李祯
## 钦定古今图书集成/理学汇编/文学典/第096卷 > 李祯

按《列朝诗集》，祯字昌祺，庐陵人。父伯葵，号磐谷钓叟，
有诗名。昌祺弱冠，文誉蔚起，与曾子启辈声名相颉
颃。永乐癸未进士，简翰林院庶吉士与修《永乐大典》。
同事者推其该博，僻书疑事，互相谘决，必以实归。授
礼部主客郎中。仁宗监国，命权知部事。藩宪员阙，以
才望特简，出为广西左布政。父丧，服除，改河南。丁内
艰归。宣宗命夺丧，乘传赴官。风疾增剧，不待引年，坚
乞致仕。生平刚严方直，居官所至有风裁，服食清约，
足迹不至公府。富于才情，多所结撰，效瞿宗吉《剪灯
新话》，作《馀话》一编，借以申写其胸臆。其殁也，议祭于
社，乡人以此短之，乃罢。白璧微瑕，惟在《闲情》一赋，其
然岂其然乎？安磐曰：“《馀话》记事可观”，集句如“不将脂
粉涴颜色，惟恨缁尘染素衣”，“汉朝冠盖皆陵墓，魏国
山河半夕阳”，对偶天然可取也。